b'\n_START_ARTICLE_\nHijaz\n_START_PARAGRAPH_\nHijaz on (arab. \xd8\xa7\xd9\x84\xd8\xad\xd8\xac\xd8\xa7\xd8\xb2\xe2\x80\x8e, al-\xe1\xb8\xa4i\xc7\xa7\xc4\x81z, my\xc3\xb6s Hejaz) on alue Arabian niemimaalla Punaisenmeren vuoristoisella rannikolla nykyisen Saudi-Arabian l\xc3\xa4nsiosassa. Sen v\xc3\xa4kirikkain kaupunki on Jedda (3,34 milj., 2010), mutta tunnetumpia ovat islamin pyh\xc3\xa4t kaupungit Mekka ja Medina. Alueen pinta-ala on noin 390\xc2\xa0000 neli\xc3\xb6kilometri\xc3\xa4._NEWLINE_Vanha suomalainen kirjoitusasu oli Hid\xc5\xbeas (1922, 1932, 1962.) Arabiankielinen nimell\xc3\xa4 on merkitys \xe2\x80\x99este, muuri, valli\xe2\x80\x99, ja se on johdos verbist\xc3\xa4 hajaza \xe2\x80\x99erottaa, tarkoittaa\xe2\x80\x99. Alkuaan sana on tarkoittanut my\xc3\xb6s rannikkoa my\xc3\xb6t\xc3\xa4ilev\xc3\xa4\xc3\xa4 vuoristoa, joka vaikeuttaa sis\xc3\xa4maahan p\xc3\xa4\xc3\xa4sy\xc3\xa4.  _NEWLINE_Babylonia miehitti osan Hijazia jo kuudennella vuosisadalla eaa., kun Babylonin kuninkaat pitiv\xc3\xa4t Taymaa kes\xc3\xa4p\xc3\xa4\xc3\xa4kaupunkinaan. My\xc3\xb6hemmin Hizarista tuli Nabatean kuningaskunnan (100 eaa\xe2\x80\x93200 jaa.) osa; kuningaskunnan keskus oli Mad\xc4\x81\xca\xbein \xe1\xb9\xa2\xc4\x81li\xe1\xb8\xa5. Vuodesta 106 jaa. Nabatean kuningaskunnasta tuli osa Rooman valtakuntaan kuuluvaa Arabian provinssia. Hijaz tuli j\xc3\xa4lleen Baghdadin alaisuuteen vuoteen 1258 saakka, jolloin Egypti otti vallan. Vuosina 1517\xe2\x80\x931916 alue kuului osmanien valtakuntaan. Muodollisesti hallinnosta vastasi kuitenkin Mekan \xc5\xa1arif 1800-luvun uskonnollisiin kapinoihin asti. Vuoden 1845 j\xc3\xa4lkeen Hijaz tuli ottomaanien suoran ohjauksen alaisuuteen. He rakennuttivat Damaskos\xe2\x80\x93Medina -rautatien yhdist\xc3\xa4m\xc3\xa4\xc3\xa4n hallitsemiaan alueita._NEWLINE_Ensimm\xc3\xa4isen maailmansodan aikana 1916 arabikapinan aikana rautatiet\xc3\xa4 tuhottiin. Brittien kanssa yhteisty\xc3\xb6ss\xc3\xa4 toiminut emiiri Husain ibn Ali julistautui Hijazin kuninkaaksi ja h\xc3\xa4n hallitsi muutaman vuoden itsen\xc3\xa4ist\xc3\xa4 Hijazin kuningaskuntaa. Vuonna 1924 naapurimaa Najdin sulttaani ibn Saud valloitti kuitenkin Hijazin ja julistautui 1926 Hijazin kuninkaaksi. Vuoden 1927 Jeddan sopimuksessa britit tunnustivat saudien suvereniteetin Hijazin ja Najdin alueilla. Ibn Saud yhdisti maansa vuonna 1932 Saudi-Arabian kuningaskunnaksi.'